Per ble rundstjålet på ferie
Ferierende i kriserammede Hellas har fortalt om tilløp til amper stemning, og køene utenfor minibankene hoper seg opp. Folk vil ha kontanter - som igjen kan bli en gullgruve for tyver. Turister blir oppfordret til å ta ut penger før de reiser og da kan det være ekstra viktig å ta forholdsregler. Per Rønneberg Hauge og kona var i mai på ferie i Firenze i Italia og fikk oppleve hvor viktig det er å være oppmerksom. Overvåkingsbilder viser hvordan to personer på frekt vis stjal bagen han hadde stående under stolen sin. Oppi der var det blant annet tre kredittkort, en mobiltelefon, lommebok, to høretelefoner, nøkkel til bilen hjemme i Norge, et kamera med feriebilder, noen hundre euro og rundt 800 norske kroner. - Jeg ble rundstjålet fordi jeg ikke passet godt nok på. Sørg for å ha verdisakene under oppsyn, oppfordrer drammenseren. - Hvordan vil du beskrive øyeblikket da det gikk opp for deg hva som hadde skjedd? - Jeg reagerte først på at noen var innenfor intimsfæren min og tenkte: «Hva søren skjedde nå?» Så oppdaget jeg at sekken var borte. Jeg reagerte altså med en gang, men slo meg delvis til ro med at kona sikkert hadde tatt den med seg da hun gikk på en butikk for å kjøpe parmesan. Men det hadde hun ikke, sier han. Slike tyverier sørger for mye ekstraarbeid for ofrene. Ekteparet hadde heldigvis reiseforsikringen i orden, og har nå fått oppgjøret. Men dersom man blir frastjålet mange kontanter er det begrenset hvor mye man får dekket. Bjørn (71): Vi ble gasset og rundstjålet på sydenferieI utgangspunktet kan beløp dekkes opp til 3000 kroner for en person, eller 6000 kroner for en familie, ifølge assisterende informasjonsdirektør Emma Elisabeth Vennesland i Europeiske reiseforsikring. I Hellas er det nordmenn med langt mer kontanter i bagasjen. - Vær forsiktig. Som turist kan du være en vandrende onkel Skrue nå. Selv om grekerne er ærlige, må en vite at det er mange tilreisende og turister der. Man må sørge for sikker oppbevaring av penger og verdisaker, oppfordrer Vennesland. Hun sier de alltid har vært skeptiske når banker har anbefalt å ta med mye kontanter på ferie. Oversikt:Slik havnet Hellas på randen av konkurs Skadesjef Eli Knudtzen i Gouda Reiseforsikring sier også at de store mengdene kontanter vil medføre at turistene fremstår som mer tiltrekkende tyveri- og ransobjekter enn tidligere, og igjen vil skape en økt sikkerhetsrisiko for den enkelte. - Vi anbefaler de reisende kun å bære med seg de kontanter som til enhver tid er nødvendig, og fordele kontantene de reisende imellom slik at tapsrisikoen begrenses deretter. Uansett anbefaler vi at øvrige kontanter låses inn i hotellets safe, sammen med verdigjenstander og pass, sier Knudtzen til VG. Kommentar:Har de kjørt Hellas i grøften med vilje? Vennesland i Europeiske påpeker også at man må også være veldig oppmerksom helt fra man forlater hjemmet sitt i Norge og på hele reisen frem til bestemmelsesstedet. I spesielt Spania har det blant annet vært tilfeller der tyver har slått til på ankomstflyplassen. Ni forklaringer:Slik kunne Hellas skje Utenriksdepartementet opplyser at det generelt er lav kriminalitet i Hellas, men har flere råd: «Reisende oppfordres til å være på vakt for lommetyver, spesielt på flyplasser, metro, buss og annen offentlig transport. Vi anbefaler reisende å oppbevare pass, penger og kort under klærne, og ikke i vesker, lommer eller ryggsekker.», skriver de på sine landsider.Europeiske reiseforsikring anbefaler følgende for å beskytte deg: * Vær spesielt oppmerksom på tyver når du er på badestranden, flyplassen, tog/t-banestasjoner og markeder. * Benytt lås/hengelås på kofferter og annen bagasje. * Vær alltid i nærheten av bagasjen på flyplassen — også i innsjekkingskøen og på flyplassens spisesteder. * Bruk kredittkort som ditt foretrukne betalingsmiddel. Da unngår du å gå rundt med store pengebeløp. * Spre risikoen, gjennom å plassere penger, pass, billetter og kredittkort på ulike steder. * Gå ikke rundt med lommeboken i baklommen eller i ryggsekkens ytterlommer. * Benytt hotellets safe for oppbevaring av penger og verdisaker. * La ikke verdigjenstander ligge fremme på bord og hyller når du går fra hotellrommet. * Når du skal parkere for natten, bruk i størst mulig grad bevoktet parkeringshus eller hotellets parkeringsområde. * La ikke ting ligge synlig i bilens kupé.
Turister på Hellas-ferie hamstrer kontanter. Det kan gå på sikkerheten løs.